
(Pads 49 jū 56) 


O Volapükaflens Valöpo! 


Mens ai nitedälons seimo tefü Volapük. ab semikna fikul gretik dabinon in 
tefat. Dälolsös obe. begö! das kleilükob dini 


Adelo. ven nitedäloy tefü Volapük e seko viloy lärnön oni. mutoy u kanön 
reidön Linglänapüki, u votaflano Deutänapüki. bi lärnods e vödabuks ün tim at 
pepübons te medü püks at. Jenöfo mödikans ya suemons Linglänapüki, bi pük at 
binon vemo veütik in vol obsik. 


Ab flens Spanyänik e Fransänik vilons lämön Volapüki medü püks lönik. 
Penons: „Kikodo mutobs-li lärnön Linglänapüki ad kanön lämmön Volapüki? Binos 
nesiåm voik! Neplidobs Linglänapüki, ab jinos obes, das mutobs primo lärnön oni ad 
kanön fino żärnön Volapüki - binos negidikos !” 


Mutob koefön. das ced at süpädon obi boso, bi Linglänapük adelik binon. äsä 
ya esagob. pük mu veütik. e do kanob suemön, das mens anik neplidons oni sekü 
kods difik. cedob ye, das sev ona, igo sev stabik, binon frutik. Ab fümo kanob 
suemön skåni onas. 


Sekü atos, mutoy labön tidodemis e vödabukis Volapüka medü püks votik ad 
kanön yufën flenis länas votik, e patiko flenis Spanyänapükik/Fransänapükik. Säks. 
kels plösenons oki, binons: Kin odunon-li vobi at? Vob at binon-li tu mödik pro 
pösod bal” Gudikünos binos. das Volapükaflens Spanyänik e Fransäniks dunons 
onis. bi se» onas pükas lönik binon mu gudik. Äsä sagoy, labons püki in boms. 


Ab ya dabinons-li tidodems somik medü püks at? Pro Volapük rigik - lesi! 
ab pro Volapük nulädik-li? 


Reidans kanons labön tikamagotis gudik in tefat - if si. täno penolsös onis 
obe. begö! 


Valikosi Gudikün sedom Oles ed ira 


Halde- 


VII:50:2003 


KLEILÜKOLÖD, BEGÖ! SÄKÄDI OBIK 


Kels binons gebs e dists vödas sököl, kels valiko pajonons in vödabuks dis 
„an” (Deutänapüko) u „at” (Linglänapüko)? (Ekö vöds votik fa reidan at 
pesedöl) :- 


TA labon sinifis sököl :- 
l: Dabinon neletian u pösod ad bemastikön :- 


a) Medin ta fif 


ä) Komipobs ta neflen 
z. Sinifon i tefi vü dins tel :- 

a) Ped paunas lul ra kvadazimmet bal 
EA Sinifon kontagi u kosami, suvo, ab no ai, noiko :- 


a) Änafädobs a klif 


ä) Stutof ta völ 
b) Edunom za vil ofik 
c) Fät ai jinon binön ra obs 
d) No sevob kikodo dunofs ai ta od 
e) Ta at, vilobs tävön ini zif 
VE labon sinifis sököl :- 
i; flanü a) Golobs ve flumed 
ä) Vabom ve legad 
A tumo a) Pladulan golom ve dom alik 


(sevabo: golom lü dom balid, telid, kilid, e r) 


(Ün mul balidkömöl, ofinükob lisedi vödas somik, keli esedom obe reidan at, e 
sinifis kelas etuvom so fikulikis). 


VI:51:2003 
ZIF NEN LEIGOD 

El Blackpool binon vakenöp benosevädikün Lingläna. Kod utosa 
binos, das ai äkanon lofön muadis valasotik, kels jänälons balionis 
vakenanas, kels visitons oni alyeliko. 

Zif at i dalabon tümi. stabaston kela päseiton ün yel 1891. 
Äzesüdos yelis tel e laf ad bumön tümi at, e pämaifükon tü del 14id mayula 
ün yel 1894. 

Bumot magifik at dalabon tounis 2.586 stala e gifafera,* e geilot 
ona rivon piedis 518 (e puidis zül!). Dü yel zänedik* lift tävon lü sömit 
tüma plu ka naeds 50.000. 


Donü tüm kanoy visitön sirkudi* famik. 


Blackpool dalabon melaponis* kil, ed igo if stom binon badik dü 
vaken, ekö ai mödikos ad dunön. 


Utan, kel no evisiton eli Blackpool no elogon lifi - sekü atos, 
bonedolös nen zögön vakeni usio anu ! 


GIFAFER cast iron MELAPON pier 
SIRKUD circus ZÄNEDIK average 


C E E E E E E E E E E E e e e E l 
SAGODS ANIK 
No tefos dog in feit, ab feitäl in dog. 
If vilol dunükön bosi, säkolöd pösodi jäfädikün. 
No valikans, kels visitons glügi binons saludans. 


Vom jönik binof klotugik, ab klotug gretikün dabinon in lan ofa. 


VIL52:2003 


KONÄD VÖNÄDIK KLIPAS BÖDANÄSTAS 





Vönädo reigän gretik nemü Wanakerta ädabinon. Län at päreigon fa 
jiplin „Sri Baginda Maha Praboe Kalasekti,” kel äbinof so jönik äs el lelaflor änu 
ifloriköl, ed äsevädof pö züanef oka as ,jigod plinik labü logs bijutik” . 


Ün göd seimik äjenos naedilo, das jiplin, du äjäfof me dakonsälam ko 
reigäniguveran okik e reigäna cifodans votik, äseadof paeliko ä nefäköfiko su stul 
okik, ibä of, kel votiko äbinof so saunik ä fredik, äsenof oki anu vemo malädiki. 





Äsoalükof oki ini cems okik ed äplekof us lü „Allah’ : 


„Palelobölal ä Sublimal, 
das Or ga ödönusaunükomös obi!” 


Pos atos äseitof oki ad slipön, ed in drims okik älilof vögi, kel äsagof ofe, 
das te melaflor, kel glofon len klifs, ökanonöv gevön ofe saunikami. 


Ven jiplin igalikof, äkobolevüdof dönu reigäniguverani e cifodanis 
reigäna, ed äkonof omes drimi okik, äbüdölo omes ad büedön sukön melaflori 
saunikami gevöli. 


Bevü reigänacifodans ebo i nouban : „Mas Toemenggoeng Aroeng Binang 
pinemöl ädabinom, kel, posä iduinom eli „sembah’ (= bieg dibik) lo jiplin, 
äspikom so lü of: 


„Milna begob ore pardi, o jiplin nobik! das duinob ore begi. Komitorös 
obe, obe teik, ad sukön medini! Büedorös golön obi nen sökanef anik, nen yuf 
anik, lü tops, kö melaflor ma sag glofon, das blinobös ore floris so vemo 
padesirölis; e smilil löfidik logoda orik klietonös obis dönu, äsä strals gödasola!" 


Jiplin ädalilof küpälo noubani ed ägespikof ome: 


„Danob oli demü zil olik, o „Toemenggoeng Aroeng Binang! e gevob ole 
däli ad detävön nog adelo”. 


VII:53:2003 


El „Aroeng Binang’ ädetävom täno lü melajol de „Karangtritis” ed 
itom us lekevis difik. Ab melaflori no ätuvom us. Sekü kod at äflekom oki 
vesüdio ed äsökom joli, jüs ärivom eli ,Karangbolong’. Iükömölo us äbexänom 
lubelis pebegloföl, ed äzigolom dü dels mödik, nes dagetön zeili okik. 





Fino äbexänom klifi „Karang Koeda” penemöli, ed älifom us dü dels vel äs 
härmit, ädaflapölo oki ed änüsumölo ni zibi ni drinedi. 


Pos pasetikam delas vel et, ävipom ad soalükön oki lü top nog soalikum. 
De lubel oka älogom in mel klifi soalik seadöl, len flans valik pebeflumöli dub 
batod skömöl seana. 


Top et äjinon lü om vemo pötik pro medits relöfik oma, kels cedü om 
ösötonsöv blinön omi fino lü zeil omik. 


Medü näm vila okik älöükom oki äsä böd ini lut, ed äflitom lü klif. Su 
klif soalik et el „Aroeng Binang’ ästebom dönu dü dels vel, ädaflapölo koapi okik, 


ed älebegölo yufi godas, dat ödalomöv tuvön topi, kö melaflor äglofon. 


Tü soar dela velid äloegom süikön se sköm vietik levefas melaneüfi, kel 
älüspikof ko vög flenöfik so lü om : 


„Glidob oli, o „Mas Toemenggoeng Aroeng Binang'! Oli, kel nog binol 
yunik ä so nämik äs klifs; sevob gudiko utosi, kelosi vilol sukön is. Klienob ad 


yufön oli, if vilol promön ad fölön i vipi obik”. 


El „Aroeng Binang.” vemo ifeniköl, ägespikom ofe ko vög fibik, ab 
kleilik: 


„Paglidorös! or, kel pesedor fa „Allah” Mulöpal; kif binor-li, e kiöpao 
kömor-li, e kinik vip binon-li, kel muton pafölön fa ob?” 


Ad atos neüf ägespikof: 


„Nem oba binon „Tisnawati”, e pesedob fa sör obik : jigod „Goenawati” 


VII:54:2003 


-_jiplin sulüdäna, kel ekomitof obe ad jonön ole, o „Aroeng Binang’! topi, kö 
melaflor glofon, if zepol ad matikön ko ob". 


El „Aroeng Binang’ ägespikom, das ävilom matikön go vilöfo ko el 
„Tisnawati, if of te öjonof ome topi, kö ökanom tuvön melaflori, du leigüpo 
äbegom ad dalön blinön floris pütuvöl lü jiplin, kel isedof omi, 





bä ya dü dels e 
neits mödiks äsukob melafloris saunüköl, nes äplöpob ad tuvön onis. Jonorös 
obe kludo topi, kö glofons! o „ Tisnawati” ! 


Jiatan äsäkof ele „Aroeng Binang’, va äbinom klienik ad yulön, das om, 
fori ütuvöl, ömatikom ko of. Äsagom, das äbinom klienik ad dunön atosi. 
el „Tisnawati” äbegof ome ad sökön ofi love mel lü klips, kels dabinons sulüdü 





äno 


„Karang Koeda', zao mö liöls tel vesüdü Karangbolong’. Ed us el „Aroeng Binang' 
ölogom balidnaedo melaflori, kel glofon len klifs. Äbegom de , Tisnawati” däli ad 
dalön konletön floris, e blinön onis jipline oka, äläsagölo, das posä üfölom 
komiti oka, ögekömom lü klif in mel, kö ikolkömom balidnaedo ofi, ad fölön 





promi e matikön ko of. Däl pibegöl pägevon ome, ed el „Aroeng Binang 
ädevegom ko melaflors lü ledom jiplina okik. 


Tü del et jiplin ikobükof dönu lä ok konsälalis oka ad dakonsälön dö 
sedäb okik: „Aroeng Binang” ädajonom oki in konsälalecem ko medin so vemo 
pidesiröl, ed ädoseidom oni len futs jiplina sublimik okik. Lienäd freda äpubon 
su logod dolik ela „Maha Praboe Kalasekti", e posä idanof eli „Aroeng Binang”, 
ägolof lü cems okik ad blufön medini. Pos atos äslipikof, e ven ägalikof, äsenof 
oki go sauniki. Ven igekömof ini konsälalecem, äbegof ele „Aroeng Binang’ ad 
nunodön dö täv omik, e ad nunön ofe, kiöpo ituvom fino flori saunüköl. 


El „Aroeng Binang' äkonom täno fätotis okik küpäliko fa jiplin oka 
pädalilölis. Ven ifinükom konoti okik, el ,Kalasekti” ävokädof: 


„Danob oli go ladöfo, o „Mas Toemenggoeng Aroeng Binang’! Das edagetob 
dönu sauni, debob dani te lezile olik. Nemi olik votükob sekü kod at ini „Kjahi 
Soerti” (= utan, kel figom ad fölön vipi), bi efölol vipi jiplina olik. Lekevi, kö 
etuvol melaflori, labedob, e gevob one nemi : „Dahar’. Melaflor it obinon fovo 
el „soesoch manoek lawet” (= näst melasvala), ibä de medin at frut vemo mödik 
binon spetabik pro menef.” 


VII:55:2003 
DÖ BUKS NITEDIK 
E N ALI MER 


Buk balid, kel föro pebükon me tonats livik fa hiel Johann Gutenberg in zif 
Mainz zao ün yel 1445, no äbinon bib, ab poedot in Deutänapük pelautöl, ä mö pads 
veldegfol gretik, dö sibüils. (Jiprofetans in miteodav). 


Tän bük äfovon de samäds degvel gramata ettimo mu famika hiela Donatus 
(so penemöla ma gramatan di Roma: Aelius Donatus, kel älifom zao ün yel 350 pos 
Kristus). 


Pas ün yel 1453 el Gutenberg äprimom büki biba latinik, kela adelo nog 
samäds lölöfik u tio lölöfiks nemödiks komädons, e de kels fe samäds degtel teiko 
dabinons in Tats Pebalöl Lamerikäna. Bib fa el Gutenberg pedabüköl pacedon reto 
as buk jerikün vola. 


As buk vönädikün vola pacedoy papürod ,„Prisse” in bukemöp netik di 
Paris, bi ma ced valemik pelauton zao ün yel 3350 bü Kristus. Hiel Prisse d'Avennes 
(1807 - 1879) ituvom oni in sepül nilü el Thebae in Lägüptän. 


Buk gretikün vola binon kaedem naatomik se yels : 1823 - 1830, kel labon 
geiloti metas 1,9 e vidoti meta 0,9. Binon in bukem febodajula tatik in zif Wien 
(Lösterän), 


Bib pepenöl no binon mödiko smalikum (sevabo mö mets 1,6 x 1,1), kel 
pakipedon in Linglän. 


Lebuki sümik dalabon bukemöp regik in zif Stockholm (Svedän) in 
diababib sonemik. Te töbiko mans nämik tel kanoms tovön oni. 


Buk smalikün ädavedon ün yel 1897. Äpubon in gretot mimmetas 9,5 x 6 
in zif Padua (Litaliyän)e ninädon padis teltumjöl. Ninädon penedi hiela Galilei, 
e seledotis votik. 


Ab mu pülik binon kaled di Karlsruhe (1826), kel labon gretoti 
zimmetas 2x 1,5 e vetoti gramas kil. In bukil dabinons: kaled äsi magods 
lul e zifakaed zifa Karlsruhe. 


VII:56:2003 


NUNILS SE VOL LÖLIK 





IRABAN IK 


Biröp ela Klosterbräuerei in zif Neuzelle (Deutän) edatuvon biri, keli kanoy 
drinön - i leigo gebön ad banön oki. Birajämpod at maifükon hogülis e 
nüdranon ini skin. Komandoy ad gebön liätis kil bira pro banam. Pos foldil 
düpa osmeloy gudiko! 


REINATOFS NO BENOKÖMIKS 


Flitöms Rusänik eboumons” me kiemods lefogis ad stopön reini falöl sui 
päräd Presidala Vladimir Putin in zif St. Petersburg. Flitöms fol äkoedons 
falön ini lefogs pounis mäldegmäl kiemodas ad stigädön reini tusunik*, e 
seko ad moükön kumam!” reina. Tatak at päbüdon fa reiganef Rusänik ad 
fümetön” stomi gudik dü visit de plu ka voladugans foldeg. 


NESEY NOLAYIK 


Neplu ka laf publüga Nolüda-Lamerikänik e te kilid publüga Greta-Britänik 
sevon, das tal tulon, balna a yel, zi sol, sagom profäsoran John Durant de 
Niver zifa Oxford (Linglän). Plu ka Nolüda-Lamerikans daülik telmil e 
Greta-Britänans daülik telmil päxamons tefü jenöfots nolavik. Säks 
veldegmäl päplösenons ones ad fümodön” nolis stabik* nolava. Te mäl 
dötum Nolüda-Lamerikänanas e vel dötum Greta-Britänanas äkanons 
pacedön noliks” tefü nolav, ma gased tiädü : „Nolav”. 


BOUMÖN to bomb NOLIK literate 
FÜMETÖN to determine PÄRÄD a parade 

FÜMODÖN to verify STABIK fundamental 
KUMAM an accumulation TUSUNIKO prematurely 


1t! 


f reidans obsik logons bosi nitedik in gaseds olsik , begob ones ad 
sedön onis obe ad ninükön atis bevü „Nunils se Yol Lölik.” Danis mödik ! ! ! 





